text: Са спісу неўязных у Еўрасаюз выключаная Ганна Шадрына | euroradio.fm
  31/05/2013 - 13:48
  Таксама знятыя абмежаванні з дзвюх беларускіх кампаній — "Аквадзіў" і "Спорт-пары". ...
  Як стала вядома Еўрарадыё, 29 траўня Савет ЕС скараціў на аднаго чалавека спіс неўязных беларускіх чыноўнікаў. "Зняты ўсе абмежавальныя меры" ў дачыненні да былой намесніцы рэдактара газеты "СБ Беларусь Сегодня" Ганны Шадрыной.
  У тым жа афіцыйным выданні Еўрасаюза паведамляецца, што зняты абмежаванні з дзвюх беларускіх кампаній — спіртагарэлкавага завода "Аквадзіў" (прадпрыемства падпала пад санкцыі 23 сакавіка 2012 года) і "Спорт-пары" (у чэрвені 2011 года).
  Паводле слоў Маі Качыянчыч, прэс-сакратаркі Вярхоўнага прадстаўніка ЕС па знешняй палітыцы і палітыцы бяспекі Кэтрын Эштан, гэта рашэнне было прынятае без дыскусіі, бо ўсе краіны-сябры ЕС і так былі згодны па беларускім пытанні.
  Еўрарадыё: Чаму міністры вырашылі выключыць з "чорнага спісу" адну асобу і дзве кампаніі?
  Мая Качыянчыч: Савет ЕС сістэматычна пераглядае заканадаўчыя акты, у якіх ідзе гаворка пра захады ў адносінах да беларускіх функцыянераў і кампаній. Цяпер было вырашана, што больш няма падставаў для таго, каб гэтыя два прадпрыемствы і адзін чалавек заставаліся пад дзеяннем санкцый. Гэта рашэнне было прынята ў межах нашай агульнай палітыкі. Важна падкрэсліць, што гэтыя змены ў чорных спісах не азначаюць зменаў у палітыцы ў адносінах да Беларусі.
  Еўрарадыё: А што паўплывала на такое рашэнне Савета?
  Мая Качыянчыч: Я магу сказаць толькі тое, што Савет ЕС так вырашыў, што больш няма падставаў.
  Еўрарадыё: А чаму беларускае пытанне не было ўключана ў афіцыйны парадак дня сустрэчы міністраў?
  Мая Качыянчыч: Рэч у тым, што звычайна мы публікуем распарадак абмеркавання пытанняў, па якіх міністры яшчэ не згодныя і будуць дыскутаваць. Гэта пытанні, якія патрабуюць сур'ёзнай палітычнай дыскусіі. Але падчас кожнага Савета міністры прымаюць шмат рашэнняў і без абмеркаванняў. Яны тычацца непраблемных пытанняў, па якіх краіны і так згодныя. Савет проста фармальна іх зацвярджае, а рыхтуюцца яны за некалькі тыдняў да сустрэч міністраў.